Suba shah leh be-ijot bad pynïap dusmon ka Kynthei – Mawphor
Suba shah leh be-ijot bad pynïap dusmon ka Kynthei
Shillong, Nohprah 05: Ki Pulit ka East Khasi Hills hynnin ka miet, kila ïohtam ïa kawei ka metïap jong ka Kynthei ba 24 snem ka rta, ba la suba jur ba shah leh be-ijot bad shah pynïap dusmon harud jong ka Wah Umshyrpi, Shillong.
Kane ka jingsuba kala mih namar ka jingshem ba kane ka Kynthei kala thiah lyngkhuit ha kane ka jaka. Kane ka metiap ka dei jong ka Diviya Sarki, kaba shong ba sah ha Nongmynsong, kaba la jah naduh ka 30 tarik u Naiwieng.
Ïa kane ka metïap la lap nyngkong da ki Khynnah ha ka por mynsngi hynrei la pyntip sha ki Pulit tad haduh ka por mynmiet.Ki Pulit haba ïoh jingtip ïa kane, kila hiar leit tam ïa kane ka metïap bad la lah ban sei ïa ka met sha surok haduh ka por miet. Ki Pulit kila kit ïa kane ka metïap la Shillong Civil Hospital ban leh ïaka Post Mortem khnang ban pynthikna ruh ïa ki daw ka jing ïap.
Ki Pulit ki ïathuh ba ka jingsuba kala mih ruh namar ym shym la don dak mong satia ha ka met jong kane ka briew lait noh tang ka jingmong ha ka khohsiew.
Haba kylli, ki Pulit ki ïathuh ba dang ha ki khyndiat sngi kila ïoh pdiang ïa ka ejahar na ka Kmie ba pyntip ba kane ka briew kala jah nala ïing bad khlem wan phai. Ki ong ba ha ka jingïakren bad ki bahaïing hasem, la pyntip ba kane ka briew ka dei kaba ju smat ban leit sahkai shisngi arsngi eiei sha ki ïing paralok hynrei hadien ba ka jah bun sngi bad khlem wan phai ïing, la pynlong ïa ki ban ujor noh da ka ejahar.
Halor ka jingsuba ba kane ka briew ka lah ban shah pynïap sha kiwei ki jaka bad shu wan bret ha kane ka rud wah, ki Pulit kila ong ba na ka jingpeit ïa ka rukom long ka met, ym ikop satia ba ïa ka met la shu bret ha kane ka jaka namar lada bret kan don beit ki dak mong ha ka met.
Ki Pulit ki suba jur ba kane ka briew ka lah ban ïap na ka jingshah leh beijot bad jingshah ieh lyngkhuit ha kane ka jaka. La suba ba ka lah ban ïap ha ka miet sngi nyngkong na ka jingkhriat jong ka bneng. Hynrei ki ong ba ka jingtohkit mynta ka dang ïaid shakhamt ban pynthikna ïa kiba bun kiei kiei halor ka jingïap jong ka.
Visitors today : 1,711